ইডি অফিস থেকে বেরিয়ে কী বললেন চন্দ্রনাথ সিনহা? জানুন বড় আপডেট

ওয়েব ডেস্ক: রাজ্যের কারামন্ত্রী চন্দ্রনাথ সিনহাকে (Chandranath Sinha) টানা দ্বিতীয় দিন জিজ্ঞাসাবাদ করল ইডি (ED)। বিশেষ ইডি আদালতের অনুমতিতে দু’দিন ধরে তাঁকে সল্টলেকের সিজিও কমপ্লেক্সে হাজিরা দিতে হয়। শুক্রবারও প্রায় আট ঘণ্টা ধরে তাঁর সঙ্গে জিজ্ঞাসাবাদ চালান তদন্তকারী আধিকারিকরা। তবে দীর্ঘক্ষণ জিজ্ঞাসাবাদের পরও কার্যত খোশমেজাজেই দফতর থেকে বেরিয়ে আসেন তিনি।

ইডি দফতর থেকে বেরিয়ে এসে চন্দ্রনাথ সিনহা জানান, তদন্তে তিনি সর্বতোভাবে সহযোগিতা করবেন। তাঁর কথায়, “আপাতত আর ডাকেনি। কিছু কাগজপত্র চেয়েছে, সেগুলো কালীপুজোর পর পাঠিয়ে দেব। উনারা তাতে রাজি হয়েছেন। যতবারই ডাকুক, সাত দিনের সময় দিলে আমি হাজির হব।”

আরও পড়ুন: নিম্নচাপ, তুমুল বৃষ্টির পূর্বাভাস, পুজোতে ভাসবে কোন কোন দিন?

মন্ত্রী আরও বলেন, জিজ্ঞাসাবাদে যা প্রশ্ন করা হয়েছে তিনি যথাযথ উত্তর দিয়েছেন। পাশাপাশি তিনি আশাবাদী, তদন্ত প্রক্রিয়ায় স্বচ্ছতা বজায় থাকবে।

পার্থ চট্টোপাধ্যায়ের জামিন (Partha Chatterjee Bail) প্রসঙ্গেও প্রতিক্রিয়া দেন তিনি। তাঁর মন্তব্য, “জামিন হয়েছে, আশা করি খুব শিগগিরই উনি ছাড়া পাবেন। মা দুর্গা আসছেন, অশুভ শক্তিকে ধ্বংস করে আসল জিনিসকে সামনে নিয়ে আসছেন। এবার আস্তে আস্তে অনেক কিছুই পরিবর্তন হবে।”

ইডি সূত্রে জানা গিয়েছে, প্রয়োজনীয় নথিপত্র জমা দেওয়ার জন্য মন্ত্রীকে সময় দেওয়া হয়েছে। আপাতত নতুন করে তাঁকে তলব করা হয়নি। তবে প্রয়োজনে তাঁকে আবারও ডাকা হতে পারে।